Казка шостая.

Белая Варона
(Казкі Лесавічка)
*Яраслаў Пархута*

Жыла-была ў адным лесе Варона. Звычайная. Шэрая. Нічым не адрознівалася ад іншых. Аднойчы пазнаёмілася яна з гусямі, што плавалі ў рачулцы паблізу пушчанскай вёсачкі. I нібы хто падмяніў Варону. Вярнулася ў лес і пачала гарланіць:

— Дзе маляр? Мне патрэбен маляр!

Прыбег Янот, пытаецца:

— Чаго ты, Варона, раскрычалася?

— Хачу стаць белай! — адказала Варона — Бяры квач і пабялі мяне.

Паглядзеў Янот на Варону, паківаў галавою, памачыў квач[[1]](#footnote-1) у вапну[[2]](#footnote-2) і, доўга не думаючы, пабяліў. Варона адразу да гусей кінулася:

— Хачу ў вашу чараду!

Гусі ледзь не патапіліся ад смеху.

— Го-го-го! — рагаталі яны.— Го-го-го!..

Варона нібы косткаю падавілася:

— Чым не дагадзіла вам?

Зляцеліся іншыя вароны, пачалі сароміць родзічку:

— Краля![[3]](#footnote-3)

А яна:

— Га?

— Здрадніца[[4]](#footnote-4)!

А яна:

— Га?

— Бач ты яе! — не вытрымалі родзічкі. — Ужо і мовы матчынай цураецца, толькі па-гусінаму і гаворыць. Перабіралася б на раку! Але ці далёка заплывеш з імі?

Белая Варона, якая зусім нядаўна была шэрай, апусціла дзюбу. Сапраўды, ад сваіх адраклася і да чужых не прыбілася…

1. *Квач* — вялікі памазок з пакулля, рагожы і пад. для размазвання чаго-н. па якой-н. паверхні. [↑](#footnote-ref-1)
2. *Вапна* — рэчыва белага колеру, якое здабываецца з вапняку (вапняк — асадкавая горная парода, якая мае ў сабе вапну.). [↑](#footnote-ref-2)
3. Краля — размоўнае слова. Красуня, прыгажуня. [↑](#footnote-ref-3)
4. *Здраднік* — той, хто парушыў вернасць каму-н., у чым-н. [↑](#footnote-ref-4)